
Pressemelding 

Aurlandsskoen får nye eiere – skal utvikles videre 

(Flåm, 4. november 2026) Etter 18 år med Norway’s best Group som eier får Aurlandsskoen nå nye eiere. Ultimate Nordic tar over den tradisjonsrike merkevaren og vil satse videre på Aurlandsskoen som kvalitetsprodukt og etablert norsk merkevare.

Norway’s best Group tok over Aurlandsskoen i 2008, først sammen med Aurland Sparebank og fra 2012 med 100 prosent eierskap. Målet var å sikre videre drift og ta vare på et produkt og en håndverkstradisjon med sterke røtter i Aurland. Siden den gongen har selskapet arbeidet med å videreføre produksjonen, utvikle merkevaren og gjøre historien om Aurlandsskoen kjent for nye kundegrupper.

Nå mener Norway’s best Group at tiden er inne for å slippe nye eiere til.

– Aurlandsskoen er en viktig del av historien til Aurland, og det har vært viktig for oss å ta vare på og utvikle denne arven. Når vi nå har funnet en aktør som både ser verdien i historien og har erfaring med å utvikle norske merkevarer, mener vi dette er en god løsning for Aurlandsskoen, sier konsernleder i Norway’s best Group, Per Brochmann.

Trenger nye forutsetninger 
Produksjon og salg av sko er en spesialisert virksomhet og ligger litt utenfor Norway’s best Group sin kjernevirksomhet innen reiseliv. Samtidig har det ikke vært mulig å skape tilfredsstillende lønnsomhet i virksomheten.

– Vi skal være åpne på at vi ikke har klart å skape den lønnsomheten i Aurlandsskoen som vi hadde ønskt. Samtidig har di 18 årene våre som eier hatt en verdi. Produksjonen og håndverkstradisjonen er holdt levende, og Aurlandsskoen er fremdeles en sterk merkevare med potensial. Vi mener en eier med kompetanse, produksjonsmiljø og distribusjon innen dette området har bedre forutsetninger for å utvikle merkevaren videre, sier Brochmann.

Driftsdirektør Bent-Cato Danielsen peker på at mange mennesker har lagt ned et stort arbeid for Aurlandsskoen gjennom disse årene.

– Aurlandsskoen bærer med seg en heilt spesiell historie og håndverkstradisjon. Mange har bidratt til å holde denne levende og utvikle produktet videre. De ansatte i skofabrikken blir ikke med over til ny eier, og vi har derfor vørt svært opptatt av å finne gode løsninger for de, sier Danielsen.

Vil utvikle Aurlandsskoen videre
Ultimate Nordic tar over merkevaren og varelageret fra 2. november.

– Vi har stor respekt for historien til Aurlandsskoen og arbeidet som er gjort for å holde tradisjonen levende. Samtidig ser vi et betydelig potensial i merkevaren. Ambisjonen vår er å ta vare på det som gjør Aurlandsskoen unik, og samtidig utvikle produktet, produksjonen, distribusjonen og markedet slik at flere får kjennskap til og ønsker å bruke Aurlandsskoen, sier daglig leder i Ultimate Nordic, Espen Vikanes.

For Norway’s best Group er eierskiftet en videreføring av intensjonen da selskapet gikk inn i Aurlandsskoen i 2008.

– Vi gjorde det fordi vi mente denne historien og håndverkstradisjonen var verdt å ta vare på. Det mener vi fortsatt. Derfor er vi glade for at historien ikke slutter her. Nå er det andre som skal skrive det neste kapittelet, sier Per Brochmann.

Partene har valgt å ikke offentliggjøre de økonomiske vilkårene for transaksjonen.

Om Ultimate Nordic
Ultimate Nordic er en norsk merkevareeier og en ledende nordisk distributør innen sport, friluftsliv, skofag, industri og profilmarkedet. Selskapet har røtter tilbake til 1928 og har gjennom nærmere hundre år bygd omfattende kompetanse innen merkevareutvikling, produktutvikling, sourcing, salg, markedsføring og distribusjon.

Ultimate Nordic er en del av Dalema Gruppen, et norsk og 100 prosent familieeid konsern. Familieeierskapet gir et langsiktig perspektiv på eierskap, investeringer og utvikling.
Ultimate Nordic representerer en rekke sterke og internasjonalt anerkjente merkevarer i det nordiske markedet, blant annet Stanley, CamelBak, Leatherman, Ledlenser og Crispi. Parallelt har selskapet en betydelig portefølje av egeneide merkevarer, deriblant Brusletto, Nordic Grip, Orack, Topaz, Hällmark, og Sportquip.

Ultimate Nordic har et etablert nordisk salgs- og distribusjonsapparat, hovedkontor i Oslo og virksomhet i Norge og Sverige. Selskapet arbeider mot en rekke salgskanaler og har kompetanse og infrastruktur som kan bidra til å utvikle merkevarer både i hjemmemarkedet og internasjonalt.    

Om Norway’s best Group AS
Norway’s best Group AS (NBG) er et ledende norsk reiselivskonsern, med noen av Norges mest spektakulære natur- og kulturbaserte reiseopplevelser i sin portefølje. Konsernet har sitt hovedkontor i Flåm, og kontorsteder i Myrkdalen, på Voss, i Bergen og Narvik. NBG har en nasjonal ambisjon og er en konsolidator i norsk reiseliv. 
NBG er i front på helhetlig reisemålsutvikling, og har i dag en virksomhet bygd på helårssatsinger i Flåm, Myrkdalen og Narvik. I over 25 år har konsernet posisjonert Flåm, med Flåmsbana og Nærøyfjorden, til å bli et av Norges mest populære reisemål. I pudderparadiset Myrkdalen, med Myrkdalen Fjellandsby, finner vi den største skidestinasjonen på Vestlandet. I nord eier konsernet Narvikfjellet i Narvik og verdens nordligste dyrepark Polar Park i Bardu. Selskapet har i tillegg aktivitet i Aurland, Lærdal, Geiranger, Bergen og Oslo. 
Selskapet har en stor kommersiell avdeling som markedsfører og selger egne og andre aktører sine attraktive produkter til gjester over hele verden.
NBG har en omsetning på vel 850 MNOK, mer enn 500 helårs- og deltidsansatte og 2 millioner gjester årlig. Utover reisemålssatsingen eier NBG-konsernet også det innovative selskapet The Fjords, som tilbyr unike nullutslipps reiseopplevelser på norske fjorder, og 50% av den spektakulære Flåmsbana.

